Irak / Nineve, Akren piirikunta, Dinartan alue, turvallisuustilanne, aluehallinta ja paluuolosuhteet

Iraq / Ninewa, Akre district, Dinarta area, territorial control and return conditions

**Kysymykset**

1. Mikä on Akren piirikunnassa sijaitsevan Dinartan alueen asukasmäärä ja etninen jakauma?
2. Mikä on alueen ajankohtainen aluehallinta? Millaisia militioita alueella toimii? Onko ISISillä toimintaa alueella?
3. Mikä on Dinartan alueen turvallisuustilanne?
4. Millaiset ovat Dinartan alueen paluuolosuhteet? Onko alueelta raportoitu paluiden estämisiä?

***Questions***

1. What is the population number and ethnic distribution in the Dinarta area?
2. Who controls the Dinarta area currently? What kind of armed groups/ militias operate in the area? Is the Islamic State (ISIS) active in the area?
3. What is the security situation of the Dinarta area?
4. What are the return conditions in the Dinarta area? Have returns been obstructed?
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1. Mikä on Akren piirikunnassa sijaitsevan Dinartan alueen asukasmäärä ja etninen jakauma?**

Nineven läänin koillisosassa sijaitsevan Akren piirikunnan Dinartan kunta on piirikunnan pohjoisin kunta, ja se rajoittuu lännessä/luoteessa Dohukin läänin Amedin piirikuntaan sekä pohjoisessa Erbilin läänin Zibarin alueeseen ja koillisessa/idässä Erbilin läänin Mergasurin piirikuntaan. Dinartan kunnan halkaisee lännestä itään kaksi vuorijonoa, ja kunnan profiili on selvästi muita Akren piirikunnan alueita korkeampi, sisältäen lukuisia lumihuippuisia vuoria. Vaikeakulkuinen vuoristo jatkuu kapeine laaksoineen Dinartan kunnasta pohjoiseen aina Turkin rajalle. Turkin rajalle. Matka Akren piirikunnasta Turkin rajalle on lyhimmillään alle 20 kilometriä.[[1]](#footnote-1)

Akren piirikunnan pääkaupunki Akre sijaitsee eteläisemmän vuorijonon etelärinteillä Akren kunnassa. Dinartan kunnan pääkaupunki Dinarta sijaitsee Akren kaupungin koillispuolella noin 10 km päässä, mainittujen kahden vuorijonon välisessä laaksossa. PKK:n sissit ovat operoineet kummassakin vuorijonossa[[2]](#footnote-2), viime vuosien uutisoinnin keskittyessä Dinartan kaupungin lähialueella varsinkin sen länsi- ja pohjoispuoliseen vuoristoon, jonka lähialuetta Amedi ja Zibar ovat.[[3]](#footnote-3)

City Population -sivuston Irakia koskevilla asukastilastoilla kerrotaan Akren piirikunnassa olleen 177 200 asukasta vuonna 2018. Maaseudulla asui 96 028 ihmistä ja urbaaneilla alueilla 81 172 asukasta. Dinartan kunnassa asui 24 554 ihmistä vuonna 2009 ja vuonna 2018 29 019 ihmistä, joista 23 450 maaseudulla ja 5 569 urbaaneilla alueilla. City Population -sivusto on käyttänyt lähteenä Irakin tilastokeskusta (CSO[[4]](#footnote-4)).[[5]](#footnote-5) Maailman ruokaohjelman (WFP) vuonna 2016 ilmestyneen raportin mukaan Dinartan kunnassa oli noin 6 000 kotitaloutta, mukaan lukien 162 maan sisäisesti siirtymään joutuneiden (IDP[[6]](#footnote-6)) kotitaloutta.[[7]](#footnote-7)

Akren piirikunnan väestön valtaosa on kurdeja, ja piirikunnassa on myös merkittävä assyrialaisten kristittyjen vähemmistö. Akressa kerrotaan asuneen aikoinaan suuria kristittyjen ja juutalaisten yhteisöjä.[[8]](#footnote-8) WFP:n (2016) mukaan Dinartan kunnassa asuu paikallisväestön ja IDP:t huomioon ottaen muslimeja, kristittyjä, jesidejä, shabakeja ja turkmeeneja.[[9]](#footnote-9)

Assyrialaistaustaisen tutkijan Majed Eshoon vuonna 2004 julkaiseman tutkimuksen mukaan Dinartan alue olisi kuulunut aikanaan kristityille. Hänen mukaansa kristityt asuivat Dinartassa myöhemmin yhdessä kurdien kanssa, ja lopulta vuonna 1961 alue siirtyi kurdien haltuun.[[10]](#footnote-10) Assyrian Aid Society-Iraq -järjestön raportissa mainitaan, että kristityt assyrialaiset pakenivat Dinartan alueen kylistä toisen maailmansodan aikana ja sen jälkeen, ja että kurdien Zebari-heimo otti useita kyliä[[11]](#footnote-11) maineen kokonaan haltuunsa 1961.[[12]](#footnote-12)

Kristittyjen menettämistä maista ja omaisuudesta uutisoitiin esimerkiksi toukokuussa 2021, kristittyjen delegaation vierailtua Irakin Kurdistanin parlamentissa. Esimerkiksi Dinartan kunnan Khelanan kylästä kotoisin oleva Isho Inyoya Yaqo kertoi hänen isoisänsä perineen 3 donumin[[13]](#footnote-13) suuruisen maa-alueen kylässä vuonna 1922. Maa-alue on myöhemmin rekisteröity kertojan nimiin. Paikallinen heimo oli kuitenkin ottanut luvatta maa-alueen haltuunsa. Paikallinen oikeuslaitos päätyi tuomiossaan Yaqon kannalle, mutta heimo ei piitannut oikeuden päätöksestä. Akren kristittyjen piispa Andryos Michael kertoi, että noin 150 kristityn perheen maita on otettu luvatta haltuun ja muutettu hedelmätarhoiksi, tai maille on rakennettu taloja. Kristityt yrittävät saada maitaan oikeusteitse takaisin.[[14]](#footnote-14)

Dinartan alueella on öljyä. Elokuussa 2014, ISIS-konfliktin alkukuukausina uutisoitiin, että amerikkalainen öljy-yhtiö Hess Corp lopetti toistaiseksi toimintonsa Irakin Kurdistanissa ja evakuoi työntekijöitään lisääntyvien väkivaltaisuuksien vuoksi. Esimerkiksi Shireen 1 – kaivon poraaminen lopetettiin Dinartan öljykentällä.[[15]](#footnote-15)

**2. Mikä on alueen ajankohtainen aluehallinta? Millaisia militioita alueella toimii? Onko ISISillä toimintaa alueella?**

Dinartan alueella on käyty pitkään Turkin armeijan ja PKK:n välistä konfliktia. Kurdienemmistöisessä Akren piirikunnassa ja Dinartan kunnassa on kurdien turvallisuusjoukkoja kuten peshmerga-sotilaita[[16]](#footnote-16) ja Irakin Kurdistanin valtapuolue KDP:n alaisia erikoisjoukkoja.[[17]](#footnote-17) Dinartan kunnassa on uutisoitu myös PKK:ta vastaan taistelevien Syyrian kurdien aseellisen ryhmän Roj Peshmergan taistelijoiden läsnäolosta.[[18]](#footnote-18) Roj Peshmerga on kytköksissä KDP-puolueeseen.[[19]](#footnote-19) Dinartan kunnassa kurdijoukot ovat joutuneet kahnauksiin PKK:n kanssa. Kunnassa oli esimerkiksi vuonna 2017 17 kylää, jotka olivat PKK:n hallinnassa. Kunnassa on myös kyliä, joiden läheisyydessä on PKK-sissien tukikohtia.[[20]](#footnote-20) Dinartan kunnassa on ollut myös PKK:n tarkastuspisteitä.[[21]](#footnote-21) IOM:n huhtikuussa 2021 päivätyn tilaston mukaan Dinartan kaupungissa muiden turvallisuusjoukkojen kuin Irakin armeijan tai poliisin läsnäolon arvioitiin olevan matalalla tasolla (low, asteikolla low-medium-high).[[22]](#footnote-22) ISISin aktiivisuudesta Dinartan alueella ei tässä vaiheessa käytössä olleista lähteistä löytynyt tietoa.

**3. Mikä on Dinartan alueen turvallisuustilanne?**

Dinasrtan kunta on ollut yksi Turkin armeijan ja PKK:n välisen konfliktin monista näyttämöistä jo vuosia. Alla annetaan esimerkkejä välikohtauksista. Turkin ilmavoimat pommittivat PKK:n asemia Dinartan alueella jo esimerkiksi 25.8.2015.[[23]](#footnote-23) Irakin valtapuolueeseen KDP:hen liitoksissa olevan Rudaw-lehden huhtikuussa 2016 haastattelemien paikallisten virkamiesten mukaan PKK:n sissien läsnäolo Irakin Kurdistanin alueella antoi Turkille tekosyyn tehdä jatkuvia ilmaiskuja alueelle. Viimeisen parin kuukauden sisään oli pommitettu kahteen otteeseen (Dohukin läänin) Batufan[[24]](#footnote-24) ja (Nineven läänin) Dinartan kyliä, koska niiden lähellä sijaitsi PKK:n tukikohtia.[[25]](#footnote-25)

Dinartan viranomaisten keväällä 2016 kertoman mukaan heillä ei ollut valtaa PKK:n sisseihin nähden, ja PKK:lla oli omia paikallisia tarkastuspisteitä, joista ei heidän mukaansa ollut sovittu Irakin Kurdistanin hallinnon kanssa. Irakin, Turkin ja Iranin välisellä ”ei-kenenkään maalla” ylipäätään arvioitiin olevan tuhansia PKK:n sissejä. Alueen vuoristoinen maantiede teki siitä myös vaikeasti partioitavan Syrjäisillä alueilla arvioitiin olevan jopa 650 kylää/ yhteisöä, jotka olivat ajautuneet PKK:n hallintaan. Tosin jotkut kylistä oli evakuoitu jatkuvien väkivaltaisuuksien vuoksi. Dinartan kylän pormestari kertoi Rudawille, että hänen alueellaan oli 86 kylää, joista 17 oli täysin PKK:n kontrollissa.[[26]](#footnote-26)

Turkin ilmavoimat tulittivat silminnäkijöiden mukaan Dinartan kuntaa Akren pohjoispuolella 6.6.2016.[[27]](#footnote-27) Yhdysvaltalainen kristillinen kansalaisjärjestö Community Peacemaker Teams (CPT) uutisoi elokuussa 2016, että kristittyjen ja muslimien kylät auttoivat toisiaan pommihyökkäysten aikana. Dinartan kunnan Dupren vuoristokylän asukkaat ja kyläpäällikkö Khan Avdal Muhammed Sdia kertoivat, että Duprea oli pommitettu 20.5.2016. Turkki oli pommittanut aluetta aikaisemminkin, mutta tämä oli ensimmäinen kerta, kun pommeja oli osunut Dupren kylään. Kukaan ei kuollut tai loukkaantunut iskussa, mutta pommit vaurioittivat 13 taloa, ja katkaisivat sähkölinjoja ja surmasivat noin 32 eläintä. Dupren kylän asukkaat poistuivat alueelta 20 päiväksi naapurikylään Kashkawaan, jossa he asuivat kyläläisten kodeissa. Tässä yhteydessä lasten koulukokeet jäivät suorittamatta. Erään kyläläisen mukaan PKK:n sissejä ei olisi ollut pommituksen aikaan alueella, vaikka Turkki väitti tulittaneensa aluetta PKK:n vuoksi. Dupren kylän muslimit tekivät yhteistyötä naapurikylän Kashkawan kristittyjen kanssa ja kertoivat kylien välien olleen hyvät ”sadan vuoden ajan”.[[28]](#footnote-28)

Kurdistan 24:ssä[[29]](#footnote-29) uutisoitiin heinäkuussa 2017, että Akren kaupungin lähellä olevissa kylissä valitettiin, etteivät kyläläiset päässeet käymään viljelyksillään, joista heidän toimeentulonsa pitkälti riippui, ilman PKK:n alueella olevien sissien lupaa. Näin oli esimerkiksi joissakin Dinartan alueen kylissä. Kurdistan 24 yritti kysyä asiasta PKK:n paikallisilta komentajilta, mutta he eivät kommentoineet asiaa.[[30]](#footnote-30)

Dinartan paikallishallinnon johtaja Shaban Khalil kertoi Basnews-lehdelle joulukuussa 2018, että PKK oli perustanut tukikohtia Kadanan kylän lähelle, ja että tukikohdat olivat otollinen kohde Turkin ilma- ja tykistöiskuille. Tästä syystä Kadanan kylän asukkaat olivat poistuneet kylästä.[[31]](#footnote-31)

Rudaw-lehti uutisoi helmikuussa 2019, että 12 Akren alueella olevan kylän asukkaat olivat paenneet kylistään viimeisten kahden kuukauden aikana Turkin ilmaiskujen vuoksi. Näistä kylistä mainitaan artikkelissa Kavilka, jossa eräs tilallinen kertoi kasvattaneensa karjaa 45 vuoden ajan. Nyt kyläläiset olivat kuitenkin joutuneet lähtemään ja jättämään taakseen talonsa ja karjan rehun. Dinartan paikallishallinnon johtaja Shaban Khalil asialla oli vaikutusta noin 1 500–2 000 lampaan ja 200–300 lehmän hoitamiseen.[[32]](#footnote-32)

* Turkin sotilasoperaatioiden sarja Irakin Kurdistanissa ja vähittäinen eteneminen Irakin kurdialueelle, syksystä 2019 nykypäivään

Turkin armeija tunkeutui elokuussa 2019 alkaneessa sotilasoperaation Pençe Harekatıpari (Operation Claw, kesto 28.5.2019–14.6.2020), kolmannessa vaiheessa pari kilometriä Irakin Kurdistaniin.[[33]](#footnote-33) Tästä alkoi nykypäivään asti kestänyt sotilasoperaatioiden sarja, joiden aikana Turkin joukot ovat edenneet hiljalleen syvemmälle Irakin Kurdistaniin. Turkin armeija aloitti 17.6.2020 laajan maaoperaation PKK:ta vastaan Pohjois-Irakissa.[[34]](#footnote-34) Kyseessä oli Turkin maavoimien operaatio Pençe-Kaplan Operasyonu (Claw-Tiger) ja ilmavoimien operaatio Pençe-Kartal Operasyonu (Claw-Eagle, kesto 15.6.–5.9.2020). Turkin joukot etenivät operaation aikana noin 14–15 km syvyyteen Irakin Kurdistanissa.[[35]](#footnote-35) Claw-Tiger ja Claw-Eagle -sotilasoperaatioiden myötä aseellisten välikohtausten määrä nousi operaatioalueilla[[36]](#footnote-36) jyrkästi. Tähän oli syynä muun muassa Turkin käyttämä drooniteknologia.[[37]](#footnote-37)

Syksyllä 2020 uutisoitiin, että Irakin Kurdistanin joukkoja on komennettu sellaisille vuoristoalueille, joissa PKK:n sissejä operoi, ja että tämä oli lisännyt painetta PKK:ta kohtaan

Turkin operaatioiden lisäksi. Turkin joukkojen eteneminen Irakin Kurdistanin alueella oli johtanut PKK:n sissien vetäytymiseen syvälle Irakin Kurdistaniin, jossa ne joutuivat kahnauksiin Irakin Kurdistanin joukkojen kanssa, mikä aiheutti pelkoa kurdien keskinäisistä taisteluista.[[38]](#footnote-38)

PKK:n ja KDP-puolueen väliset jännitteet eskaloituivat lokakuussa 2020, kun KDP:n erikoisjoukot piirittivät Garen vuoren[[39]](#footnote-39), jossa oli PKK:n tukikohtia. KDP:n joukot perustivat alueelle tarkastuspisteitä. PKK-lähteiden mukaan tämä esti PKK:n liikkeitä ja helpotti Turkin joukkojen etenemistä PKK:ta vastaan muun muassa Haftaninin ja Metinan vuoristoalueilla. PKK:n mukaan KDP:n erikoisjoukot vetäytyivät osittain, Dinartan eteläpuolella käydyn PKK:n ja KDP:n joukkojen välisen lyhyen taistelun jälkeen.[[40]](#footnote-40)

PKK:n kerrottiin ottaneen yhteen peshmergojen kanssa Dinartan alueen Bashmishessa[[41]](#footnote-41) marraskuussa 2020.[[42]](#footnote-42) Dinartan virkamies kertoi vuoden 2020 lopulla, että Turkin ilmavoimat olivat tehneet voimakkaan iskun Shaliklin alueelle aiheuttaen mittavia omaisuusvaurioita.[[43]](#footnote-43)

Turkin asevoimat etenivät helmikuussa 2021 Karan vuorella ja ne tekivät iskuja muun muassa asumattomiin kyliin Dinartan ja Chamanken alueilla. Tämä johti Turkin armeijan ja PKK:n sissien välisiin taisteluihin. Dinartan paikallishallinnon johtaja Shaban Khalil kertoi Rudaw-lehdelle, että hänen alueellaan oli ollut pommituksia, jotka olivat aiheuttaneet materiaalisia tuhoja. Shinin kylään[[44]](#footnote-44) osuneet pommit vaurioittivat useita taloja mutta eivät aiheuttaneet kuolonuhreja.[[45]](#footnote-45) Twitter-tili Zhyan English[[46]](#footnote-46) kertoi 16.4.2021, että Turkin ilmavoimat olivat pommittaneet intensiivisesti Dinartan kuntaa. Pommeja oli pudonnut noin 2 km päähän Mimbaren[[47]](#footnote-47)kylästä.[[48]](#footnote-48)

Turkki aloitti PKK:n vastaisten sotilasoperaatioidensa uuden vaiheen 23.4.2021 Dohukin ja Erbilin lääneissä. Kyseessä olivat Pençe-Şimşek Operasyonu (Claw-Lightning) ja Pençe-Yıldırım Operasyonu (Thunderbolt) -operaatiot (kesto 23.4.2021–17.4.2022). Dinartan pormestari kertoi kesäkuussa 2021 Basnews-lehdelle, että PKK:n sissit olivat polttaneet siviilitalon Akren lähellä. Pormestarin mukaan PKK:n taistelijat olivat pyytäneet päästä Mimbarin[[49]](#footnote-49) kylässä olevaan taloon sisään, mutta talossa asuva perhe ei ollut päästänyt heitä kotiinsa. Tämä johti riitaan, ja perhe pakeni yöllä kylästä. PKK:n sissit sytyttivät tämän jälkeen talon tuleen, mahdollisesti varoituksena muille Mimbarin kylän asukkaille.[[50]](#footnote-50)

Irakin Kurdistanin turvallisuuslähteet kertoivat syyskuussa 2021, että peshmergan ajoneuvoa vastaan suunnatussa IED-iskussa Dinartan kunnassa sai surmansa kaksi peshmergaa. Iskusta epäiltiin PKK-sissejä.[[51]](#footnote-51) Isku olisi tapahtunut Naqban[[52]](#footnote-52) alueen Kani Tozin viereisellä tiellä.[[53]](#footnote-53) PKK-konfliktia tarkasti seuraavan Twitter-tili Abdulla Hawezin mukaan surmansa saaneet olivat Syyrian kurdien aseellisen ryhmän Roj Peshmergan jäseniä. PKK syytti Roj Peshmergaa turkkilaisten joukkojen auttamisesta PKK:ta vastaan.[[54]](#footnote-54)

Turkin armeija aloitti Irakin Kurdistanissa 17.4.2022 jälleen uuden vaiheen sotilasoperaatioissaan PKK:ta vastaan. Pençe-Kilit Operasyonu (Claw-lock) sotilasoperaation tarkoituksena on estää PKK-sissien kulku Irakista Turkin puolelle.[[55]](#footnote-55) PKK-konflikti jatkuu edelleen Dinartan kunnassa. ACLED-tietokannassa listattiin aikavälillä 21.10.-10.5.2022 muun muassa 14 Turkin armeijan ilmaiskua PKK:ta vastaan Kafiyan alueella.[[56]](#footnote-56) Dinartan paikallishallinnon johtaja Shaban Khalil kertoi toukokuun loppupuolella 2022, että Shinin kylää pommitetaan ja kylä on evakuoitu, mutta sen asukkaat käyvät edelleen kylässä, koska siellä on heidän karjaansa ja maatilojaan.[[57]](#footnote-57)

* Turvallisuusvälikohtaukset Dinartan kunnassa 2019–kesäkuu 2022

ACLED-tietokantaan listattujen turvallisuusvälikohtauksien (kategorioina räjähdykset ja etäiskut, taistelut, väkivalta siviilejä vastaan) perusteella Akren piirikunnassa oli välikohtauksia seuraavasti: 2019 (8 välikohtausta), 2020 (7), 2021 (57), tammi-kesäkuu 2022 (16). Akren piirikunnassa välikohtausten määrä nousi siis vuosien 2019–2020 alle kymmenestä välikohtauksesta vuoden 2021 yli kuusinkertaiseen määrään, ja vuoden 2022 ensimmäisellä puoliskolla välikohtausten määrä näyttää selvästi vähentyneen. Valtaosa Akren piirikunnan välikohtauksista tapahtuu piirikunnan pohjoisimmassa, vuoristoisessa Dinartan kunnassa, jossa on ollut välikohtauksia seuraavasti: 2019 (0 välikohtausta), 2020 (0), 2021 (55), tammi-kesäkuu 2022 (15)[[58]](#footnote-58). ACLED-tietokannassa ei ole tilastoitu siviilien surmia Dinartan kunnassa vuoden 2019 ja kesäkuun 2022 välillä.[[59]](#footnote-59)

* Turvallisuusvälikohtausten jakautuminen Dinartan kunnan sisällä 2021–2022

Vuonna 2021 Dinartan kunnassa oli 55 turvallisuusvälikohtausta (kategorioina räjähdykset ja etäiskut, taistelut, väkivalta siviilejä vastaan). Välikohtauksia oli varsinkin seuraavilla alueilla: Kafya[[60]](#footnote-60) (28), Dinarta[[61]](#footnote-61) (11), Yakmala (10). Tammi-kesäkuussa 2022 oli Dinartan kunnassa 15 turvallisuusvälikohtausta (kategorioina räjähdykset ja etäiskut, taistelut, väkivalta siviilejä vastaan). Välikohtauksia oli seuraavilla alueilla: Kafya (7), Dinarta[[62]](#footnote-62) (3), Yakmala (3). Saraniya (2). Edellä mainituista paikkakunnista Kafya, Saraniya ja Yakmala löytyvät Akren piirikunnan luoteisosasta, ja ne sijaitsevat Dohukin läänin Amedin piirikunnan välittömässä läheisyydessä.[[63]](#footnote-63)

* Turvallisuusvälikohtausten luonne 2021–kesäkuu 2022

ACLED-tietokannan mukaan vuoden 2021 välikohtauksista Dinartan kunnassa 54/57 oli Turkin armeijan ilma/drooni -iskuja ja kohteena 50 tapauksessa oli PKK ja 4 tapauksessa kohde jäi tuntemattomaksi. Tammi-kesäkuun 2022 välikohtauksista kaikki 15 olivat Turkin armeijan ilma/drooni -iskuja PKK:ta vastaan.[[64]](#footnote-64)

**4. Millaiset ovat Dinartan alueen paluuolosuhteet? Onko alueelta raportoitu paluiden estämisiä?**

Humanitaaristen toimijoiden raportointi syrjäisestä ja pienehköstä Dinartan kunnasta vaikuttaa olleen viime vuosina vähäistä. Kuten edellä on nähty, kunnassa on kyliä, jotka ovat tyhjentyneet PKK-konfliktin vuoksi. Tällaisia ovat esimerkiksi kylät, joita PKK on ottanut haltuunsa tai joita pommitetaan esimerkiksi sen vuoksi, että PKK:n sissit ovat perustaneet lähialueelle tukikohtia. Monen tyhjentyneen kylän asukkaat käyvät mahdollisuuksien mukaan kylässä hoitamassa viljelyksiään ja karjaansa, joista heidän toimeentulonsa on pitkälti riippunut.[[65]](#footnote-65)

Maailman ruokaohjelman (WFP) vuonna 2016, eli ennen PKK-konfliktin viime vuosien laajenemista Irakin kurdialueilla, ilmestyneen raportin mukaan Dinartan kunnassa oli 162 maan sisäisesti siirtymään joutuneiden (IDP) kotitaloutta. IDP:t kokivat Akren piirikunnan turvalliseksi ja paikalliset asukkaat kohteliaiksi. Alueelle paenneilla Shabak-vähemmistön edustajilla oli vaikeuksia kommunikoida paikallisten kanssa murre-erojen vuoksi. Dinartan alueelle paenneet ostivat tarvikkeita suoraan maanviljelijöiltä, koska alueella ei ollut samalla tavalla toreja ja muita mahdollisuuksia kuin esimerkiksi Akressa. Vehnää, riisiä, öljyä ja muita ruokatuotteita myyvien kauppojen määrä oli rajoitettu.[[66]](#footnote-66) IOM:n mukaan Akren piirikunnassa oli 28 474 IDP:tä (4 774 kotitaloutta) syyskuussa 2021. Heistä 96 % asui leirien ulkopuolisessa majoituksessa. Akren piirikunnan IDP:istä oli Dinartan kunnassa 1 % eli noin 285 henkilöä. Heistä 5 % oleskeli leireillä kriittisissä olosuhteissa.[[67]](#footnote-67)

Irakin ympäristöministeriön miinanraivauksesta vastaavan viraston vuotta 2021 koskevan raportin mukaan Dinartan piirikunnassa on 1,363 km2 laajuudelta henkilö- ja maamiinoja maastossa seuraavilla alueilla: Avdalka, Birakapra, Cham Beke, Dinarta, Dodi Lower, Dodi Upper, Grbish Upper, Guiske, Hashtka, Mazringan, Merake, Misilyan, Sar Gali, Shirita, Shkafte.[[68]](#footnote-68) Nämä alueet sijoittuvat pääsääntöisesti Dinartan kaupungin länsipuolelle. Ainakin yhdeksän niistä sijaitsee noin 2–12 km etäisyydellä Dinartan kaupungista, Dinartan kuntaa halkovassa eteläisemmässä vuorijonossa ja sen pohjoispuolisessa laaksossa, jossa kaupunkikin sijaitsee.[[69]](#footnote-69)

Koskien paluun estämisiä Kurdistan 24 uutisoi vuonna 2017, että PKK ei päästänyt ihmisiä käymään viljelyksillään ilman lupaa. Tämä koski joitakin Dinartan alueen kyliä.[[70]](#footnote-70) Lisätietoa paluun estämisistä ei löytynyt tässä vaiheessa käytössä olleista lähteistä.

## Lähteet

Anadolu Agency 17.6.2020. *Turkey launches Operation Claw-Tiger in northern Iraq*. <https://www.aa.com.tr/en/middle-east/turkey-launches-operation-claw-tiger-in-northern-iraq/1879479> (käyty 9.8.2022)

AP/ Fraser, Suzan & Abdul, Qassim 17.6.2020. *Turkey begins offensive against Kurdish rebels in north Iraq*. <https://apnews.com/article/middle-east-ankara-turkey-iraq-international-news-4dd4686c4c62e3bd978cc34901ca87a4> (käyty 26.4.2022)

ARK 11.6.2021. *PKK Fighters Burn Civilian House in Village near Akre.* <https://www.arknews.net/en/node/29342> (käyty 2.8.2022)

Assyrian Aid Society-Iraq 28.3.2019. *The land grabbing on the Assyrian lands in Iraq. Report to the Universal Periodic Review of the State of Iraq*. [file:///M:/AASI\_UPR34\_IRQ\_E\_Main.pdf](file:///M%3A/AASI_UPR34_IRQ_E_Main.pdf) -> liite *Annex: Table for 94 cases showing the land grab of the Assyrian villages.* [file:///M:/AASI\_UPR34\_IRQ\_E\_Annexe1.pdf](file:///M%3A/AASI_UPR34_IRQ_E_Annexe1.pdf) (käyty 3.8.2022)

Basnews 19.12.2018. *Village in Duhok Evacuated as Turkey-PKK Armed Conflict Intensifies*. <https://www.basnews.com/en/babat/488305> (käyty 29.7.2022)

BBC/ Rudaw 4.7.2020. *Iraq sets up bases in Kurdistan over Turkey-PKK clashes*. Saatavilla: Factiva-uutistietokannassa [edellyttää kirjautumista] (käyty 30.12.2021)

Chawykurd 13.12.2020. *Kurdistan region development issues after protests (reasons, results and suggestions).* <http://chawykurd.com/details2.aspx?=hewal&jmare=17468&Jor=2&Jor2=2139> (käyty 2.8.2022)

Chomani, Kamal & Jasim, Dastan 2/2022. *Kurdish Allies and Kurdish Enemies: Turkey’s New War Against the PKK*. The Commentaries, Volume 2, No. 1, pp. 13–23. <https://journals.tplondon.com/com/article/view/2101/1572> (käyty 27.4.2022)

City Population. *IRAQ: Administrative Division*. <https://citypopulation.de/en/iraq/admin/> (käyty 3.8.2022)

CPT – Community Peacemaker Teams/ Gish, Perry 22.8.2016. *They gave us the keys to their homes.* <https://cptik.org/reflections-1/2016/08/they-gave-us-keys-to-their-homes.html> (käyty 29.7.2022)

Daesh Daily/ Xendan 6.6.2016. *Reports from Iraq*. <https://www.daeshdaily.com/page/66/> (käyty 29.7.2022)

Ekurd 11.8.2014. *Kurdistan Region-Iraq News in brief*. <https://ekurd.net/mismas/articles/misc2014/8/kurdlocal1695.htm> (käyty 29.7.2022)

EPIC 16.9.2021. *ISHM: September 9 – September 16, 2021*. <https://enablingpeace.org/ishm320/> (käyty 2.8.2022)

Eshoo, Majed 2004. *The Fate Of Assyrian Villages Annexed To Today's Dohuk Governorate In Iraq And The Conditions In These Villages Following The Establishment Of The Iraqi State In 1921*. <http://www.aina.org/reports/avod.pdf> (käyty 29.7.2022)

Hawez, Abdullah 30.1.2021. *Here is how US can prevent an intra-Kurdish war*. <https://abdullahawez.substack.com/p/here-is-how-us-can-prevent-an-intra> (käyty 3.8.2022)

Hawez, Abdulla (@abdullahawez) 16.9.2021. *Two Syrian Kurdish of KDP’s Roj Peshmarga were killed by a roadside bomb planted by PKK near Dinarta subdistrict*… [tviitti] <https://twitter.com/abdullahawez/status/1438407068533329922?s=03> (käyty 2.8.2022)

IOM

2/2022. *PROTRACTED DISPLACEMENT IN IRAQ: DISTRICT OF DISPLACEMENT PROFILES*. <https://iraqdtm.iom.int/files/DurableSolutions/202222793631_iom_DTM_District_of_Displacement_Profiles.pdf> (käyty 3.8.2022)

28.10.2021. *Displacement Index 1.* <https://iraqdtm.iom.int/DisplacementIndex#Datasets> (käyty 4.8.2022)

Kirkuk Now/ Ammar Aziz 24.5.2021. *Kurdish Gov’t missing in action*

*Hectares of Christian land swallowed up by trespassers*. <https://kirkuknow.com/en/news/65618> (käyty 3.8.2022)

Kurdistan 24/ Sangar Ali 26.7.2017. Without PKK permission slips, we can’t visit our fields: Farmers in Duhok [https://www.kurdistan24.net/en/story/12138-Without-PKK-permission-slips,-we-can%E2%80%99t-visit-our-fields:-Farmers-in-Duhok](https://www.kurdistan24.net/en/story/12138-Without-PKK-permission-slips%2C-we-can%E2%80%99t-visit-our-fields%3A-Farmers-in-Duhok) (käyty 29.7.2022)

Kurdiu 16.09.2021. *An explosion targets a convoy of Peshmerga forces in Aqrah*. <https://www.kurdiu.org/en/b/497552> (käyty 2.8.2022)

Mohammed A. Salih (@MohammedASalih) 25.8.2015. #BREAKING: #Turkey warplanes bomb #Kurd #PKK positions in Dinarta area… [tviitti] <https://twitter.com/MohammedASalih/status/636263919510757376?s=03> (käyty 29.7.2022)

Al Monitor/ Ertan, Nazlan 18.4.2022. *Turkey launches offensive against PKK targets in northern Iraq*. <https://www.al-monitor.com/originals/2022/04/turkey-launches-offensive-against-pkk-targets-northern-iraq#ixzz7Rf0483vm> (käyty 27.4.2022)

Al Monitor/ Tastekin, Fehim 2.11.2020. *Turkey turns up heat on PKK in Iraqi Kurdistan.* <https://www.al-monitor.com/originals/2020/11/turkey-iraq-kurdistan-region-specter-intra-kurdish-feud-rise.html> (käyty 2.8.2022)

NINA - National Iraqi News Agency 24.5.2022. *Air bombardment of a village in the district of Aqrah, in Dohuk*. Saatavilla: Factiva-uutistietokannassa [edellyttää kirjautumista] (käyty 3.8.2022)

OCHA & iMMAP 15.7.2020. *Aqra District Reference Map 2020*. <https://reliefweb.int/map/iraq/iraq-aqra-district-reference-map-2020-15-july-2020> (2.8.2022)

Republic of Iraq. Ministry of Health and Environment. Directorate for Mine Action (DMA) 1.4.2022. *The 14th Updated information Report provided in accordance with article 7, paragraph 2 of the Convention on the Prohibition of the Use, Stockpiling, Production and Transfer of Anti-Personnel Mines and on Their Destruction Reporting Period of 1 January 2021 – 31 December 2021*. <https://www.apminebanconvention.org/fileadmin/_APMBC-DOCUMENTS/Art7Reports/2022-Iraq-Art7Report-for2021.pdf> (käyty 3.8.2022)

Rudaw

10.2.2021. الدفاع التركية تعلن إطلاق عملية عسكرية ضد مقاتلي حزب العمال في جبل كارا بإقليم كوردستان. <https://www.rudawarabia.net/arabic/kurdistan/10022021> (käyty 2.8.2022)

14.4.2016. *PKK bases in border areas provoke Turkish airstrikes, local mayors say.* <https://www.rudaw.net/english/middleeast/turkey/14042016> (käyty 29.7.2022)

Rudaw/ Naif Ramadan 15.2.2019. *Kurdish villagers driven off their mountainsides by Turkish airstrikes*. <https://www.rudaw.net/english/kurdistan/150220192> (käyty 29.7.2022)

Rudaw/ Shahla Omar 15.3.2021. For refugees from Rojava, community makes Akre feel like home*.* [*https://www.rudaw.net/english/kurdistan/15032021*](https://www.rudaw.net/english/kurdistan/15032021)(käyty 3.8.2022)

Rudaw/ Zhelwan W. Wali 2.9.2019*. KRG tells villagers near Turkish border to leave as Turkey-PKK conflict escalates.* <https://www.rudaw.net/english/kurdistan/02092019> (käyty 4.8.2022)

Shafaq News 24.12.2020. *Turkish warplanes attack Kurdistan ‘Duhok.* <https://www.google.com/amp/s/shafaq.com/amp/ku/Kurdistan/Turkish-warplanes-attack-Kurdistan-Duhok-9> (käyty 2.8.2022)

WFP 6/2016. *Examining Accountability, Gender and Protection in WFP’s Cash Based Programme in Iraq*. [https://cdn.wfp.org/wfp.org/publications/Cash%20Report%20on%20Accountability,%20Protection%20and%20Gender.pdf](https://cdn.wfp.org/wfp.org/publications/Cash%20Report%20on%20Accountability%2C%20Protection%20and%20Gender.pdf) (käyty 3.8.2022)

Your Middle East/ Barbarani 7.10.2014. *We’re in Iraqi Kurdistan. But life in this city has basically continued as normal*… <https://yourmiddleeast.com/2014/10/07/were-in-iraqi-kurdistan-but-life-in-this-city-has-basically-continued-as-normalae%C2%A6/> (käyty 3.8.2022)

Zhyan English (@EnglishZhyan) 16.4.2021. *Turkey’s warplanes intensively bombed areas in Duhok’s Dinarta sub-district…* [tviitti] <https://twitter.com/EnglishZhyan/status/1383057093205315584?s=03> (käyty 2.8.2022)

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Kartta, katso esim. OCHA & iMMAP 15.7.2020. <https://reliefweb.int/map/iraq/iraq-aqra-district-reference-map-2020-15-july-2020> (käyty 3.8.2022) [↑](#footnote-ref-1)
2. Tämä ilmenee esim. ACLED-konfliktitietokannasta, johon listatuissa viime vuosien välikohtauksissa mainitaan kummassakin vuorijonossa olevia kyliä. [↑](#footnote-ref-2)
3. OCHA & iMMAP 15.7.2020. [↑](#footnote-ref-3)
4. Central Statistical Organization Iraq. Kotisivut: <https://cosit.gov.iq/ar/english/index.php> (käyty 3.8.2022) [↑](#footnote-ref-4)
5. City Population (päiväämätön) -> sivut Iraq… Governorates and Districts: <https://citypopulation.de/en/iraq/admin/>, Akre (joka on listattu tällä sivulla Dohukin läänin alle): <https://citypopulation.de/en/iraq/admin/dah%C5%ABk/1606__%C4%81kra/>, Dinarta: <https://citypopulation.de/en/iraq/mun/admin/dah%C5%ABk/16062__d%C4%ABn%C4%81rt%C4%AB/> (käyty 3.8.2021) [↑](#footnote-ref-5)
6. Internally Displaced Person. [↑](#footnote-ref-6)
7. WFP 6/2016, s. 3. [↑](#footnote-ref-7)
8. Your Middle East/ Barbarani 7.10.2014. [↑](#footnote-ref-8)
9. WFP 6/2016, s. 3. [↑](#footnote-ref-9)
10. Eshoo, Majed 2004. [↑](#footnote-ref-10)
11. Raportti mainitsee seuraavat kylät: Arton, Bamishmish, Birmawa, Cham Sineh, Doode Maseeh, Doriya, Gerbish, Gipa, Gohana, Kasse, Mar Zambi, Sanayi d Kira, Sanayi D Koura, Zana, Zioka. Lisäksi Kashkawan alueita joutui eri vuosikymmeninä muiden tahojen haltuun. (Assyrian Aid Society-Iraq 28.3.2019) [↑](#footnote-ref-11)
12. Assyrian Aid Society-Iraq 28.3.2019. [↑](#footnote-ref-12)
13. Pinta-alamitta donum vastaa noin 2 500 neliömetriä. [↑](#footnote-ref-13)
14. Kirkuk Now/ Ammar Aziz 24.5.2021. [↑](#footnote-ref-14)
15. Ekurd 11.8.2014. [↑](#footnote-ref-15)
16. Esim. Chawykurd 13.12.2020; Kurdiu 16.09.2021. [↑](#footnote-ref-16)
17. Esim. Al Monitor/ Tastekin 2.11.2020. [↑](#footnote-ref-17)
18. Hawez, Abdulla 16.9.2021. [↑](#footnote-ref-18)
19. Esim. Hawez, Abdulla 30.1.2021. [↑](#footnote-ref-19)
20. Rudaw 14.4.2016; Basnews 19.12.2018. [↑](#footnote-ref-20)
21. Rudaw 14.4.2016. [↑](#footnote-ref-21)
22. IOM 28.10.2021. [↑](#footnote-ref-22)
23. Mohammed A. Salih 25.8.2015. [↑](#footnote-ref-23)
24. Translitteroitu myös Batifa. [↑](#footnote-ref-24)
25. Rudaw 14.4.2016. [↑](#footnote-ref-25)
26. Rudaw 14.4.2016. [↑](#footnote-ref-26)
27. Daesh Daily/ Xendan 6.6.2016. [↑](#footnote-ref-27)
28. CPT/ Gish 22.8.2016. [↑](#footnote-ref-28)
29. Monen Irakin Kurdistanin lehden kuten Kurdistan 24:n, Rudawin ja Basnewsin uutisointia luettaessa on huomioitava niiden kytkökset Irakin Kurdistanin KDP-puolueeseen, joka on kahnauksissa PKK:n kanssa. [↑](#footnote-ref-29)
30. Kurdistan 24/ Sangar Ali 26.7.2017. [↑](#footnote-ref-30)
31. Basnews 19.12.2018. [↑](#footnote-ref-31)
32. Rudaw/ Naif Ramadan 15.2.2019. [↑](#footnote-ref-32)
33. Rudaw/ Zhelwan W. Wali 2.9.2019. [↑](#footnote-ref-33)
34. AP/ Fraser & Abdul 17.6.2020. [↑](#footnote-ref-34)
35. BBC/ Rudaw 4.7.2020. [↑](#footnote-ref-35)
36. Operaatialueita olivat muun muassa Sinjar, Qandil, Karacak, Zap, Avasin-Basyan, Haftanin ja Hakurk. (Anadolu Agency 17.6.2020) [↑](#footnote-ref-36)
37. Chomani & Jasim 2/2022, s. 14. [↑](#footnote-ref-37)
38. Al Monitor/ Tastekin 2.11.2020. [↑](#footnote-ref-38)
39. Garen vuori sijaitsee noin 30-35 km Akren kaupungista koilliseen, Dinartan kunnan ulkopuolella. [↑](#footnote-ref-39)
40. Al Monitor/ Tastekin 2.11.2020. [↑](#footnote-ref-40)
41. Lienee OCHAn ja iMMAPin 15.7.2020 päivätyn kartan Bamishmish. [↑](#footnote-ref-41)
42. Chawykurd 13.12.2020. [↑](#footnote-ref-42)
43. Shafaq News 24.12.2020. [↑](#footnote-ref-43)
44. Noin 12 km Dinartan kaupungista pohjoiseen. [↑](#footnote-ref-44)
45. Rudaw 10.2.2021 [↑](#footnote-ref-45)
46. Tilitietojen mukaan tilin haltija toimii journalismin alalla Suleimaniassa. [↑](#footnote-ref-46)
47. Lienee OCHAn ja iMMAPin 15.7.2020 päivätyn kartan Mimbare. [↑](#footnote-ref-47)
48. Zhyan English 16.4.2021. [↑](#footnote-ref-48)
49. Lähteessä muodossa Mimbar, lienee OCHAn ja iMMAPin 15.7.2020 päivätyn kartan Mimbare. [↑](#footnote-ref-49)
50. ARK 11.6.2021. [↑](#footnote-ref-50)
51. EPIC 16.9.2021 [↑](#footnote-ref-51)
52. Lienee OCHAn ja iMMAPin 15.7.2020 päivätyn kartan Naqabe. [↑](#footnote-ref-52)
53. Kurdiu 16.09.2021. [↑](#footnote-ref-53)
54. Hawez, Abdulla 16.9.2021. [↑](#footnote-ref-54)
55. Esim. Al Monitor/ Ertan 18.4.2022. [↑](#footnote-ref-55)
56. ACLED lokakuu 2021–toukokuu 2022. [↑](#footnote-ref-56)
57. NINA 24.5.2022. [↑](#footnote-ref-57)
58. ACLEDin lukuihin tulee suhtautua varauksella, sillä vaikuttaa ilmeiseltä, että joitakin välikohtauksia, joita on tapahtunut Dinartan ulkopuolella, on listattu Dinartan alle. Toisaalta Dinartan välikohtauksia voi löytyä muiden piirikuntien alta. [↑](#footnote-ref-58)
59. ACLED 2019–kesäkuu 2022. [↑](#footnote-ref-59)
60. Lienee OCHAn ja iMMAPin 15.7.2020 päivätyn kartan Kafiya. [↑](#footnote-ref-60)
61. ACLEDin tilastoissa tämä tarkoittanee Dinartan taajamaa. [↑](#footnote-ref-61)
62. ACLEDin tilastoissa tämä tarkoittanee Dinartan taajamaa. [↑](#footnote-ref-62)
63. ACLED 2021–kesäkuu 2022. [↑](#footnote-ref-63)
64. ACLED 2021–kesäkuu 2022. [↑](#footnote-ref-64)
65. CPT/ Gish 22.8.2016; Kurdistan 24/ Sangar Ali 26.7.2017; Basnews 19.12.2018; Rudaw/ Naif Ramadan 15.2.2019; NINA 24.5.2022. [↑](#footnote-ref-65)
66. WFP 6/2016, s. 3–4. [↑](#footnote-ref-66)
67. IOM Iraq 2/2022, s. 32–33. [↑](#footnote-ref-67)
68. Republic of Iraq. Ministry of Health and Environment. Directorate for Mine Action (DMA) 1.4.2022. Taulukko *Annex (5) - List of IKMAA -CHA containing Landmines, AP (Hazard*

*status Open or WorkedOn),* s. 146–147. [↑](#footnote-ref-68)
69. Kartta, esim. OCHA & iMMAP 15.7.2020. [↑](#footnote-ref-69)
70. Kurdistan 24/ Sangar Ali 26.7.2017. [↑](#footnote-ref-70)